《送黄材伯学士赴南院》
明代·尹台

太史新悬学士鱼，鳌宫南入是仙壶。閒牵锦缆白门去，绝胜金珂紫阁趋。

季子物情周列国，左思词赋盛三都。亦知静理经纶业，定有奇猷翊帝谟。

作者简介：（1506—1579）明吉安府永新人，字崇基，号洞山先生。嘉靖十四年进士。授编修。迁国子司业，所奖拔多为名士。旋还任修撰，专理诰敕。忤仇鸾，几得罪，会鸾先被杀，乃已。严嵩欲结为姻好，拒之，遂有怨。出为南京祭酒，将行，劝嵩勿害杨继盛。历官为南京礼部尚书。留意理学，其学不傍门户，能密自体验。有《洞农堂集》。